## La Generalitat intensifica la promoció turística de la Comunitat Valenciana a Polònia davant de l’increment de visitants d’este país

*** Marián Cano assenyala que s’ha programat una sèrie d’accions a Polònia per a aprofitar el creixement que està registrant este mercat
* Polònia és el mercat que més va créixer a la Comunitat Valenciana en 2024 i va registrar un augment de turistes del 59 % respecte a les dades de 2023**

Turisme Comunitat Valenciana intensifica les actuacions de promoció turística en el mercat polonés amb l’objectiu d’incrementar l’arribada de turistes procedents de Polònia, un mercat emergent amb possibilitats d’augment.

L’objectiu, segons la consellera d’Innovació, Indústria, Comerç i Turisme, Marián Cano, és “aprofitar el potencial d’este mercat, que és un emissor amb bones expectatives per a la nostra destinació”. A més, ha assenyalat que “durant els últims dos anys, s’ha convertit en un mercat molt interessant per a la Comunitat Valenciana, ja que ha augmentat notablement el nombre de connexions aèries i el nombre de visitants a la nostra destinació”.

De fet, ha remarcat que, en 2024, Polònia “va ser el mercat emissor internacional que més va créixer a la Comunitat Valenciana, i se situa ja en la sèptima posició del rànquing dels emissors estrangers en la nostra destinació”.

Per això, ha assenyalat que “durant este mes d’abril, participem en tres accions promocionals a Polònia amb l’objectiu de donar a conéixer la nostra destinació en un moment de l’any en què solen planificar-se les vacacions, i també hem planificat altres accions promocionals en este mercat per als mesos de maig i juliol, ja que el nostre objectiu és consolidar-nos com una destinació preferent per als turistes polonesos”.

**Promoció Setmana del Cine Espanyol de Polònia**

En concret, durant estos dies, i fins al pròxim 10 d’abril, la Comunitat Valenciana es promociona en la 23a Setmana del Cine Espanyol a Polònia, que se celebra en diferents ciutats del país: Varsòvia, Cracòvia, Braslau, Poznan, Katowice, Łódź i Gdánsk.

En concret, Turisme Comunitat Valenciana participa, en col·laboració amb l’OET de Varsòvia, en esta setmana del cine promocionant la destinació i l’oferta turística a través de diferents accions, com la projecció de l’espot de la campanya de la Comunitat Valenciana abans de cada pel·lícula, la promoció de la nostra destinació en les xarxes socials de la Setmana del Cine Espanyol, així com la inserció publicitària de la Comunitat Valenciana en els fullets i pasquins de l’esdeveniment.

Així mateix, durant la inauguració d’esta edició de la Setmana del Cine Espanyol a Polònia, celebrada el passat 27 de març a Varsòvia, Turisme va instal·lar un punt d’informació amb fullets de la Comunitat Valenciana, i, en l’exterior del cine, una lona promocional de la destinació.

**Pròximes promocions**

A més, Turisme Comunitat Valenciana participarà, el pròxim cap de setmana, en la sèptima edició de la fira ciclista més gran d’Europa de l’Est, Bike Expo Varsòvia, que se celebrarà en l’emblemàtic estadi PGE Narodowy de Varsòvia.

L’objectiu d’esta participació és destacar el posicionament de la Comunitat Valenciana com a destinació de referència en cicloturisme en l’àmbit internacional, així com donar visibilitat al portafolis d’empreses adherides al programa d’experiències Creaturisme, a fi de promoure una oferta especialitzada, diversa i de qualitat.

La setmana que ve, Turisme també participa en l’acció promocional Spanish Event 2025. Es tracta de la tercera edició d’un *roadshow* organitzat pel turoperador Nekera juntament amb l’Oficina Espanyola de Turisme de Varsòvia que tindrà lloc en les ciutats de Katowice, Poznan i Varsòvia els dies 8, 9 i 10 d’abril.

La consellera ha destacat que “assistim per segon any consecutiu a estos *workshops*, després dels magnífics resultats registrats l’any passat”, i ha remarcat que l’objectiu és “consolidar este mercat en la nostra destinació”.

Cal assenyalar que el turoperador Nekera ven principalment estades en hotels de Benidorm i la Costa Blanca, però també a Castelló i en la província de València. A més, Nekera té la intenció de continuar ampliant la seua oferta en destinacions costaneres de la Comunitat Valenciana.

Per al pròxim mes de maig està prevista la participació de Turisme Comunitat Valenciana en Piknik na Oder, el festival de viatgers més important de la zona occidental de Polònia, que tindrà lloc en la ciutat de Szczecin. La Comunitat Valenciana assistirà a este esdeveniment per a promocionar l’oferta turística entre els assistents.

També es preveu la participació en el festival nàutic Polboat, que se celebrarà a finals del mes de juliol en la ciutat costanera de Gdynia, situada al nord del país. L’objectiu d’esta participació és mostrar l’oferta turística de la Comunitat Valenciana entre els visitants a este important festival.

**Mercat polonés a la Comunitat Valenciana**

Polònia ocupa la sèptima posició com a mercat emissor de turisme estranger per a la Comunitat Valenciana, amb una quota del 3,8 % i amb l’arribada de 452.200 turistes polonesos en 2024, la qual cosa va suposar un notable creixement del 59 % respecte a l’any anterior, pujant quatre posicions en el rànquing de mercats internacionals respecte a l’any 2023.

Cal destacar que l’increment registrat en 2024 se suma al de 2023, quan els turistes procedents de Polònia a la Comunitat Valenciana ja van augmentar un 64 % respecte a l’any anterior.

En este context, la consellera Marián Cano ha assenyalat que, a més, “Polònia és un mercat que en els últims anys ha mostrat un interés clar en la nostra destinació, incrementant les connexions aèries i el nombre de visitants”; per això, ha recordat que “treballem molt intensament la nostra promoció turística en este mercat, conscients del seu potencial creixement”.

A més, ha assegurat que des de la Generalitat “continuarem apostant per impulsar la nostra promoció en els països de l’est d’Europa, ja que creiem que tenen bones perspectives de creixement en la nostra destinació”, i ha recalcat que “el nostre objectiu continua sent, a més de consolidar-nos en els nostres mercats prioritaris, diversificar els nostres mercats emissors i aprofitar el creixement que estan tenint mercats com Polònia”.

Fecha: 01/04/2025